## Rješenje Upravnog suda Republike Hrvatske broj: Us-10793/2010-6 od 16. ožujka 2011.

### NN 69/2011 (20.6.2011.), Rješenje Upravnog suda Republike Hrvatske broj: Us-10793/2010-6 od 16. ožujka 2011.

UPRAVNI SUD REPUBLIKE HRVATSKE

1509

RJEŠENJE

Upravni sud Republike Hrvatske u vijeću sastavljenom od sudaca Marine Kosović Marković kao predsjednice vijeća, mr. sc. Inge Vezmar Barlek i Sanje Štefan kao članica vijeća, te sudske savjetnice Ivane Mamić kao zapisničarke, u upravnom sporu tužitelja IT jedan d.o.o. iz Bestovja, kojeg zastupa opunomoćenik Tomislav Orehovec, odvjetnik u Zagrebu, protiv rješenja tužene Hrvatske agencije za poštu i elektroničke komunikacije, klasa: UP/I-344-08/10-01/95, ur.broj: 376-10-09-06 od 10. rujna 2010., radi stručnog nadzora nad trgovačkim društvom, u nejavnoj sjednici vijeća održanoj dana 16. ožujka 2011.,

riješio je

Tužba se odbacuje.

Ovo rješenje objavit će se u »Narodnim novinama«.

Obrazloženje

Osporenim rješenjem utvrđeno je, pod točkom 1. izreke, da je operator pokretne javne komunikacijske mreže VIPnet d.o.o. stavljanjem na tržište tarife »Na tuđi račun« povrijedio članak 25. stavak 1. Zakona o elektroničkim komunikacijama tako što je navedenom tarifom pružao elektroničke komunikacijske usluge na način koji ne udovoljava uvjetima sigurnosti uporabe mreže operatora pokretne javne komunikacije mreže TELE2 d.o.o. jer je tarifu »Na tuđi račun« sastavio tako da korisnicima VIP-a omogući stjecanje bonusa ostvarivanjem što većeg broja poziva iz drugih mreža u mrežu VIPneta, a koji se potom mogu koristiti za pozive prema svim brojevima. Iz navedenog razloga došlo je do neuobičajene uporabe mreže TELE2, a za kakvu dinamiku poziva mreža TELE2 nije niti treba biti dimenzionirana.

Točkom 2. izreke naloženo je trgovačkom društvu iz točke 1. rješenja da u roku od pet dana od primitka rješenja izmijeni uvjete korištenja tarife »Na tuđi račun« na način da onemogući korisnicima te tarife korištenje pribavljenog bonusa za pozive prema brojevima usluga s dodanom vrijednosti 0,6x te da u navedenom roku o načinu provedbe obveze obavijesti nadzornika elektroničkih komunikacija. Točkom 3. izreke određeno je da u slučaju nepostupanja po ovom rješenju nadzornik će izreći odgovornoj osobi u trgovačkom društvu VIPnet d.o.o. upravnu mjeru izraženu u novčanom iznosu u visini do dvadeseterostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

Tužitelj u tužbi prigovara zakonitosti osporenog rješenja. Navodi kako je operator usluga s dodanom vrijednošću te zbog odluke tuženika trpi štetu. U bitnome ističe da nije vidljivo je li mreža TELE2 d.o.o. bila ugrožena na način da su u pitanju njezina sigurnost i cjelovitost ili je riječ o financijskim gubicima. TELE2 d.o.o. je problem mogao riješiti na način da promijeni cijenu poziva na »Knock out tarifi«. VIPnet d.o.o. ne može snositi odgovornost za nespremnost mreže TELE2 d.o.o. Zadatak je tuženika promicanje tržišnog natjecanja pa je odlučno pitanje je li postupanje predstavlja zloupotrebu, a ne kako to pogrešno tumači tuženik, kako će se zarada ostvarena navodnom zloupotrebom upotrijebiti. Pravo je svakog korisnika izabrati kako će koristiti ostvareni bonus.

Predlaže Sudu da poništi osporeno rješenje.

Tuženo tijelo u odgovoru na tužbu prije svega predlaže Sudu da tužbu odbaci jer je podnesene od neovlaštene osobe. Tužitelj naime nije sudjelovao kao stranka u postupku niti ima pravni interes osporavati rješenje tuženika. Podredno predlaže tužbu odbiti kao neosnovanu.

Odgovor na tužbu dostavila je zainteresirana osoba u ovom upravnom sporu TELE2 d.o.o. kojeg zastupa predsjednik uprave Julian Ogrin. U bitnome ističe da mu je zbog uvjeta korištenja tarife »Na tuđi račun« narušena sigurnost mreže i predlaže Sudu da tužbu kao neosnovanu odbije.

VIPnet d.o.o. kao zainteresirana osoba u ovom upravnom sporu nije Sudu dostavila odgovor na tužbu iako je uredno pozvana rješenjem Suda od 5. studenog 2010.

Tužba nije dopuštena.

Osporeno rješenje doneseno je u postupku stručnog nadzora nad trgovačkim društvom VIPnet d.o.o. izvršenog na temelju odredbi članka 114. i 116. Zakona o elektroničkim komunikacijama (»Narodne novine«, broj: 73/08).

Prema ocjeni Suda osnovano tuženik u odgovoru na tužbu ističe kako se osporenim rješenjem ne dira u pravo tužitelja ili njegov neposredni pravni interes utemeljen na zakonu.

Naime, osporenim rješenjem naređena je obveza VIPnet d.o.o. Zagreb jer je utvrđeno da je povrijedio članak 25. stavak 1. Zakona o elektroničkim komunikacijama te je u slučaju nepostupanja po osporenom rješenju odgovornoj osobi u VIPnet d.o.o. zapriječena upravna mjera.

Iz toga je očito da se upravnim aktom koji se tužbom osporava ne dira u pravo tužitelja ili njegov neposredni osobni interes utemeljen na zakonu pa tužitelj, u smislu članka 12. Zakona o upravnim sporovima (»Narodne novine«, broj: 53/91, 9/92 i 77/92) nije aktivno legitimiran u ovom upravnom sporu. Stoga je na temelju odredbe članka 30. stavka 1. točke 3. Zakona o upravnim sporovima riješeno kao u izreci.

Objava rješenja temelji se na odredbi članka 14. stavka 7. Zakona o elektroničkim komunikacijama

Broj: Us-10793/2010-6

Zagreb, 16. ožujka 2011.

Predsjednica vijeća

Marina Kosović Marković, v. r.

Rješenje, NN 69/2011-1509